
[bookmark: _GoBack]На основу члана 37. Закона о Заштитнику грађана („Сл. гласник РС“ бр. 105/2021) поступајући по притужби АА из ….. и ББ из ……, Заштитник грађана сачињава следећи

ИЗВЕШТАЈ О СЛУЧАЈУ СА ПРЕПОРУКАМА

Заштитнику грађана су се обратиле АА и ББ, као родитељи деце која похађају ПУ из …. У притужби су навели да је њиховој деци, која већ годинама похађају ову предшколску установу, ускраћено похађање вртића у …., у календарској 2022/2023 години, без правног основа. У притужби је такође наведено да идентични проблем има више родитеља, да је просветни инспектор из Сремске Митровице донео решење да се деца врате у вртић али да се по њему није поступило.
Испитујући испуњеност услова за поступање по поднетој притужби у оквиру навода притужбе и разлога за њено подношење, Заштитник грађана је донео закључак о покретању испитног поступка оцене законитости и правилности рада Општинске управе општине Сремска Митровица и Покрајинског секретаријата за образовање, прописе, управу и националне мањине-националне заједнице. Накнадно је поступак покренути према Предшколској установи.
Из навода притужбе и одговора контролисаних органа, утврђено је следеће:
-Просветни инспектор Градске управе за саобраћај, комуналне и инспекцијске послове Града Сремска Митровица извршио је ванредни инспекцијски надзор у Предшколској установи  у … 02.09.2022.године, по Представци групе родитеља из ….. Записник, са налогом мера за отклањање незаконитости прослеђен је Установи 12.09.2022. године
-У инспекцијском надзору је утврђено да је упис деце у Предшколској установи спроведен у складу са Конкурсом, број: ***/2022-2 од 31.03.2022. године и у складу са члановима 1-3 Правилника, број: ***/2022 од 21.03.2022. године и Одлуке о расписивању конкурса, бр: ***/2022 од 31.03.2022. године. Конкурс је трајао од 01.04.-15.05.2022 године.
-Утврђено је да се упис деце у Предшколској установи  завршио 15.05.2022. године, а расподела деце објављена је 29.08.2022. године, што није у складу са Правилником о упису деце и раду Уписне комисије у Предшколској установи . Родитељи чија деца нису уписана, већ су на листи чекања, о томе су телефоном обавештени 25.08.2022. године, на сајту установе листе примљене деце и листе чекања, су објављене 29.08.2022. године.
Просветни инспектор је у раду установе утврдио следеће незаконитости:
· Расподела деце у Предшколској установи није извршена у складу са роком који је предвиђен чланом 4. став 2. Правилника о упису деце и раду уписне комисије у Предшколској установи … и објављеним Конкурсом; 
· Предшколскa установa није објавила Одлуку о упису деце до краја јуна, како је наведено у тексту Конкурса;
· У Конкурсу није наведено за колико слободних места се исти расписује, пошто се чланом 15 став З. Правилника прописује да се „прво попуњавају групе „слободна места“;
· Предшколска установа није извршила обавештавање родитеља у складу са чланом 110 став 2 тачка 5 Статута и чланом 79 став 2 тачака 5 и 6 ЗОСОВ;
· Сви родитељи, чија деца су већ уписана претходних година, су закључили Уговоре са Предшколском установом … на неодређено време, раскидањем ових Уговора ускраћује се већ стечено право родитеља.
Просветни инспектор је наложио две мере директору Установе:
· Отклонити утврђене неправилности;
· Поступити у складу са чланом 5. уговора који су закључени са родитељима:
ВВ Уговор за … број: ***/2018 од 27.08.2018. године и други Уговор за … број: ***/2021 од 18.08.2021. године, у року од 8 дана, од дана пријема овог записника.
-Мере нису извршене у остављеном року. Установа је у складу са чланом 36. Закона о инспекцијском надзору, у писаном облику, ставила примедбе на записник о инспекцијском надзору, у року од пет радних дана од његовог пријема. Примедбе су благовремено достављене 19.09.2022. године. Прихваћена је једна примедба, која се односила на број уписане деце и капацитете објеката ове предшколске установе, стога је просветни инспектор заказао допунски инспекцијски надзор за 04.10.2022. године. Истог дана, 04.10.2022. године директорка Предшколске установе …. је захтевала изузеће просветног инспектора са овог предмета. Захтев је усвојен, уз сагласност просветног инспектора.
-Поводом закључка о изузећу просветног инспектора Градске управе за саобраћај, комуналне и инспекцијске послове Града Сремска Митровица, покрајинским просветним инспекторима издати су налози 16.11.2022. године да се изврши ванредан, теренски и канцеларијски инспекцијски надзор код надзираног субјекта-Предшколска установа …. у …, ул. …, са предметом инспекцијског надзора - упис деце у Предшколску установу…, за радну 2022/2023. годину, а поводом представки родитеља деце“.
-Покрајински просветни инспектори су 22.11.2022. године извршили ванредан теренски инспекцијски надзор у Предшколској установи ... у …, а 28.11.2022. године, ванредан канцеларијски инспекцијски надзор у Секретаријату, о чему је састављен записник, број: ***-***/2022-01 од 28.11.2022. године.
-У записнику са извршеног ванредног инспекцијског надзора, између осталог, се наводи да према члану 2. Закона о просветној инспекцији, просветна инспекција, у вршењу инспекцијског надзора испитује примену закона и других прописа из области предшколског образовања и васпитања, те сагласно наведеном, није надлежна да испитује примену закона којим се уређују уговорни односи између предшколске установе, као даваоца услуга и родитеља деце, као корисника услуга. За спорна питања, која би настала из уговорних односа установе и родитеља, надлежан је суд, што је у самим уговорима и назначено, а што је и констатовано у записнику покрајинских просветних инспектора број: ***-***/2022-01 од 28.11.2022. године.
Записником покрајинских просветних инспектора, на основу инспекцијског надзора и утврђеног чињеничног стања, директорки Установе, наложене су мере:
· за убудуће, да предузме мере из своје надлежности, како би уписна комисија Установе, у поступку уписа деце у Установу по конкурсу, поступала у складу са роковима утврђеним у Статуту; 
· да предузме мере из своје надлежности, како би називи васпитних група били у складу са одредбом члана 30. и 31. Закона о предшколском васпитању и образовању, а у вези са структуром васпитних група, утврђених Статутом Установе, са роком за извршење: 20 дана од дана пријема Записника; 
· да директорка Предшколске установе … у … предузме мере из своје надлежности како би се усагласиле одредбе чланова 29. став 1., 32. и 34. Статута Установе, са роком за извршење: 20 дана од дана пријема Записника;
· да Покрајински секретаријат за образовање, прописе, управу и националне мањине — националне заједнице обавести о извршењу наложених мера, у року од пет дана од дана извршења.
-Записником је, у оквиру налога мера, директорки Предшколске установе …. у …, указано као трајан задатак, да у току радне године, ако се за то створе могућности у складу са смештајним капацитетом, понуди родитељу детета смештај у објекту Установе, који је ближи његовом месту пребивалишта. Установа је, према повратници, запримила Записник 02.12.2022. године.
-О исходу ванредног инспекцијског надзора, подносиоцима представке, упућено је обавештење — допис Секретаријата, број: ***-***/2022-01 од 12.12.2022. године, између осталих и ДД и ВВ дана 27.12.2022. године,
-Установа је доставила обавештење, број: ***/2022 од 26.12.2022. године, о предузетим мерама наложеним у Записнику о ванредном инспекцијском надзору, број: ***-***/2022-01 од 28.11.2022. године
-Установа је, након прибављања сагласности за ново запошљавање запослених (чиме су створени услови да се родитељима понуди могућност уписа деце у објекат у …), доставила између осталих, ВВ, обавештење, број: …/2022-1 и …/2022-2 од 14.10.2022. године, којим је понудила могућност уписа детета за похађање вртића у објекту у …, што је ВВ одбио за једно дете. Према записнику Уписне комисије, број: ***/2022 од 25.10.2022. године, родитељи су се изјаснили путем мејла да не прихватају, за обоје деце, објекат у …, а што је и констатовано у записнику покрајинских просветних инспектора број: ***/2022-01 од 28.11.2022. године.
-Министарство просвете, Сектор за инспекцијске послове је дописом од 09.01.2023. године, поводом ванредног инспекцијског надзора у Предшколској установи …. у …, од 22. и 28.11.2022. године и Записника од 28.11.2022. године, доставило 20.01.2023. године обавезну инструкцију, број: ***/2022-12 од 09.01.2023. године, према којој је потребно да поступајући покрајински просветни инспектори:
1) поново изврше ванредни инспекцијски надзор, наложе меру којом би незаконито исписана деца наставила остваривање права на предшколско васпитање и образовање и 
2) обавесте Сектор за инспекцијске послове у седишту Министарства просвете и доставе доказе о поступању.
-Поводом наведене обавезне инструкције, покрајинским просветним инспекторима издат је налог од 24.01.2023. године за вршење ванредног, теренског и канцеларијског инспекцијског надзора код надзираног субјекта Предшколске установе…. у …, који је у Установи извршен 30.01.2023. године.
-Записником Покрајинског секретаријата за образовање, прописе, управу и националне мањине-националне заједнице о ванредном инспекцијском надзору, од 07. 02. 2023. године, Предшколској установи …. наложене су следеће мере за отклањање незаконитости:
1. Налаже се директорки Предшколске установе … у …, да предузме мере из своје надлежности, како би незаконито исписана деца наставила остваривање права на предшколско васпитање и образовање. Рок: осам дана од дана пријема Записника.
2. Налаже се директорки Предшколске установе …. да Покрајински секретаријат за образовање, прописе, управу и националне мањине — националне заједнице обавести о извршењу наложене мере, у року од три дана од дана извршења.
-Покрајински просветни инспектори су дана 06.03.2023. године, извршили контролни инспекцијски надзор у Предшколској установи …. у …, о чему је састављен Записник број ***/2022-01 од 08.03.2023. године. Контролним инспекцијским надзором утврђено је да Предшколска установа … у … није поступила по наложеним мерама из Записника од 07.02.2023. године.
-Покрајински секретаријат је дана 24. 03. 2023. године запримио акт Предшколске установе …. у … (број ***/2023 од 17.03.2023. године), који представља одговор на Записник о контролном инспекцијском надзору од 08. 03. 2023. године, у коме се наводе разлози за непоступање Установе по наложеним мерама. Одговор Установе није третиран као примедба на записник у смислу члана 36. Закона о инспекцијском надзору јер није достављен у року од пет радних дана од дана пријема Записника у коме је Установа могла да стави примедбе на записник.
-Покрајински просветни инспектор је, с обзиром да Установа није извршила мере наложене Записником од 07.02.2023. године, донео Решење број ***/2022-01 од 21.03.2023. године, којим се НАРЕЂУЈЕ директорки Предшколске установе …. у … да предузме мере из своје надлежности, како би незаконито исписана деца наставила остваривање права на предшколско васпитање и образовање. Рок за извршење наложене мере из претходног става је три дана од дана пријема овог решења а надзирани субјекат дужан је да, у року од осам дана од дана истека рока за извршење наложене мере, обавести покрајинску просветну инспекторку о извршењу наложене мере.
-Предшколска установа…. у … је 12.04.2023. године Покрајинском секретаријату доставила жалбу против Решења покрајинског просветног инспектора од 21.03.2023. године.
-Покрајински секретаријат за образовање, прописе, управу и националне мањине — националне заједнице је дописом од 21.04.2023. године, доставио Министарству просвете жалбу Установе, са одговором на жалбу од 21.04.2023. године.
-Министарство просвете је 28.04.2023. године, Покрајинском секретаријату доставило два примерка Решења министра просвете, број: ***/2023-12 од 26.04.2023. године, којим је жалба Установе од 07.04.2023. године, одбијена је као неоснована.
****
У свим активностима које се тичу деце од примарног значаја су интереси детета без обзира на то да ли их спроводе јавне или приватне институције за социјалну заштиту, судови, административни органи или законодавна тела.[footnoteRef:1] [1:  члан 2. Закона о ратификацији Конвенције Уједињених нација о правима детета ] 

Од сваког владиног, парламентарног и судског тела или институције захтева се да примени начело најбољег интереса детета тако што ће систематски процењивати како његове одлуке и активности утичу или ће утицати, на дечија права или интересе, на пример како утиче предложени или постојећи закон или нека административна олука или судска пресуда ….[footnoteRef:2] [2:  Оп. цит.] 

Предшколско васпитање и образовање остварује се у складу са Уставом, законом којим се уређују основе система образовања и васпитања, ратификованим међународним конвенцијама и овим законом, полазећи од права детета, развојних, образовних, културних, здравствених и социјалних потреба деце и породица са децом предшколског узраста.[footnoteRef:3] [3:  члан 1. Закона о предшколском образовању и васпитања ] 

Систем образовања и васпитања мора да обезбеди за сву децу, ученике и одрасле једнако право и доступност образовања и васпитања.[footnoteRef:4] [4:  члан 3. Закона о основама система образовања и васпитања] 

У остваривању принципа образовања, посебна пажња посвећује се правовременом укључивању у различите видове предшколског васпитања и образовања, као и остваривању права на образовање, без угрожавања других права детета и других људских права.[footnoteRef:5]  [5:  Оп. цит.] 


Одредбом члана 4. став 1. Правилника о упису деце и раду уписне комисије у Предшколској установи …. од 11. 03. 2022. године за радну 2022/2023. годину прописано је да су сви родитељи, односно други законски заступници чија деца бораве у Установи, (раније уписана деца) дужни да у периоду уписа поднесу захтев за упис у наредну годину и да ће сви захтеви бити испитивани у погледу испуњености услова у складу са овим Правилником .
Према одредби члана 4. став 2. Правилника, провера испуњености услова као и да ли су измирене све обавезе у погледу плаћања из претходног периода се врши у јуну месецу текуће године, када ће родитељи и знати да ли је дете уписано у наредну годину, а након чега се потписује нови Уговор за текућу годину.
Дакле, Правилником о упису деце и раду уписне комисије у Предшколској установи од 11. 03. 2022. године за радну 2022/2023. годину у односу на претходну радну годину и тада важећи Правилник о упису деце и раду уписне комисије у Установи од 23.03.2021. године (када је било утврђено да уколико деца већ бораве у Установи и настављају даљи боравак, родитељи односно законски заступници не попуњавају нову уписницу, али су у обавези да за време предвиђено за упис дају изјаву васпитачу да ли настављају са коришћењем услуга Установе, као и да доставе васпитачу доказ да су измирили све обавезе у погледу плаћања), предвиђено је да су родитељи, односно други законски заступници чија деца бораве у Установи (раније уписана деца) дужни да у периоду уписа поднесу захтев за упис у наредну годину (2022/2023. годину) и да ће сви захтеви бити испитивани у погледу испуњености услова у складу са Правилником о упису деце и раду уписне комисије у Предшколској установи …. од 11. 03. 2022. године за радну 2022/2023. годину [footnoteRef:6] (у даљем тексту „Правилник“).  [6:  члан 4. став 1.] 

Сагласно наведеном, захтев за упис у радну 2022/2023. годину, подносили су и родитељи/притужиоци, чија су деца у претходном периоду већ била уписана у Установу: 
-ВВ, родитељ закључио је први Уговор, број: ***/2018 од 27.08.2018. године, за сина ЂЂ на неодређено време. Исти родитељ је закључио је са Предшколском установом …. и други Уговор, за ћерку, ЕЕ Уговор број: ***/2021 од 18.08.2021. године, који је такође закључен на неодређено време.
-ЖЖ и ЗЗ, родитељи, закључили су Уговор, број: ***/2018 од 27.08.2018. године, за ћерку ИИ. на неодређено време.
****
Уношење у Правилник о упису деце и раду уписне комисије у Предшколској установи … од 11. 03. 2022. године за радну 2022/2023. годину одредбе по којој су и родитељи који су са установом закључили уговоре на неодређено време у обавези да поднесу захтеве за упис у радну 2022/2023. годину и поред тога што имају уговоре који су закључени на неодређено време и који претходно нису раскинути на начин прописан законом и важећим уговором, представља снижавање достигнутог нивоа остваривања права на предшколско образовање и васпитање, супротно преузетим обавезама државе (ратификацијом Конвенције о правима детета) да унапређује остваривање права детета. 
[bookmark: str_3]Оваквим поступањем Предшколска установа … није поштовала обавезу заштите најбољег интереса детета, јер је онемогућила појединој деци даље коришћење услуга предшколског образовања и васпитања у складу са закљученим и важећим уговорима са њиховим родитељима. Осим тога, код родитеља/старатеље деце која су уписана у предшколску установу на основу претходно закључених уговора, који нису раскинути на начин предвиђен законом и уговором, створена су оправдана очекивања да ће њиховом детету услуга предшколског васпитања и образовања бити пружена на неодређено време у истом објекту и у истој вртићкој групи, у којој су деца до тада боравила. 
Обавезујући родитеље који су већ закључили уговоре на неодређено време а који нису раскинути у складу са уговором и законом, да поднесу нови захтев за упис деце, Предшколска установа … је прекршила принципе добре управе, јер је на овај начин, код родитеља/старатеља деце која већ похађају Предшколску установу, створио погрешан закључак да ће подношењем нових захтева претходно закључени уговори престати да важе.
Заштитник грађана сматра да уговори који су са родитељима закључени на неодређено време нису престали да важе са подношењем нових захтева родитеља, јер овакав основ за раскид уговора не познаје ни Закон о облигационим односима[footnoteRef:7], нити је исти наведен у уговорима као један од разлога за раскид уговора, као резултат сагласне воље странака. [7:  "Сл. лист СФРЈ", бр. 29/78, 39/85, 45/89 - одлука УСЈ и 57/89, "Сл. лист СРЈ", бр. 31/93, "Сл. лист СЦГ", бр. 1/2003 - Уставна повеља и "Сл. гласник РС", бр. 18/2020] 

У свим активностима које се тичу детета, дужност је свих да се руководе најбољим интересима детета. Превасходност најбољег интереса детета подразумева да интерес детета има предност над интересом родитеља/старатеља, органа управе, установе или институције, у свим ситуацијама када се ови интереси разликују од интереса детета.
При доношењу одлука и вршењу других службених радњи, органи јавне власти старају се да мере и радње које предузимају буду у сразмери са циљем којем се у поступку тежи, као и да мере и активности предузимају сврсисходно, према циљу због кога је покренут. Органи јавне власти не смеју неосновано, нерационално и несразмерно да ограничавају права грађана, који нису у разумној вези са законитим циљем поступка или радње која се предузима. 
Заштитник грађана налази да је Предшколска установа … напред наведеним изменама Правилника (садржаним у одредби члана 4. став 1. Правилника) повредила принцип добре управе о сразмерности и сврсисходности својих мера, јер циљ и сврха измена Правилника нису били у сразмери са последицама по дотадашње остваривање права детета на предшколско васпитање и образовање и довеле су до неоснованог и неоправданог ограничавања остваривања овог права одређеној групи деце. 
У случају поступања која се негативно одражавају на права и интересе грађана, органи јавне власти имају обавезу отклањања штетних последице у односу на грађане, када околности случаја указују на такву потребу или могућност, а нарочито уколико се ради о штети по права и најбоље интересе детета. 
Заштитник грађана налази да се недостаци у раду Предшколске установе … могу отклонити предузимањем адекватних мера како би се деци која су већ корисници услуга предшколског васпитања и образовања обезбедио достигнути ниво ниво остваривања права на предшколско образовање. 
Због свега напред изнетог, на основу Уставом и законом прописаних овлашћења, Заштитник грађана Предшколској установи … упућује следеће

ПРЕПОРУКЕ
I
Потребно је да Предшколска установа … поступи по Решењу Покрајинског секретаријата за образовање, прописе, управу и националне мањине-националне заједнице Број ***/2022-01 од 21. 03. 2023. године на тај начин што ће директорка Предшколске установе … предузети мере из своје надлежности како би сва незаконито исписана деца, међу којима су и деца притужилаца, наставила остваривање права на предшколско васпитање и образовање.

II
Потребно је да Предшколска установа … предузме потребне активности ради измене Правилника о упису деце и раду уписне комисије у Установи од 11. 03. 2023. године, на тај начин што ће одредбе овог Правилника ускладити са одредбама Закона о основама система образовања и васпитања и Закона о предшколском васпитању и образовању и предвидети да за децу која већ бораве у Установи по основу важећег уговора и настављају даљи боравак, родитељи односно законски заступници, неће подносити нови захтев за упис у наредну годину.
Директор Предшколске установе …. обавестиће Заштитника грађана о мерама које су предузете ради поступања по препорукама у року од 30 дана од дана пријема овог акта уз достављање доказа о предузетим мерама.

Приликом утврђивања недостатака у раду Предшколске установе … Заштитник грађана се руководио Конвенцијом о правима детета[footnoteRef:8], Општим коментаром Комитета за права детета бр. 5: „Општим мерама имплементације Конвенције о правима детета“[footnoteRef:9], одредбама Закона о основама система образовања и васпитања[footnoteRef:10] и Закона о предшколском образовању и васпитању[footnoteRef:11]. [8:  Закон о ратификацији Конвенције уједињених нација о правима детета („Сл. лист СФРЈ - Међународни уговори”, бр. 15/90 и “Сл. лист СРЈ - Међународни уговори”, бр. 4/96 и 2/97)]  [9:  Комитет за права детета Уједињених нација, Општи коментар бр. 5 – Опште мере имплементације Конвенције о правима детета]  [10:  „Службени гласник РС“, бр. 72/2009, 52/2011, 55/2013, 35/2015 - аутентично тумачење и 68/2015]  [11:  „Службени гласник РС“, бр. 18/2010] 

Овлашћење и обавеза Заштитника грађана  је да када оконча испитни поступак, сачини писани извештај о случају у коме утврђује да ли је у актима, радњама или нечињењу органа управе било незаконитости и неправилности којима је повређено људско или мањинско право и слобода грађана. Ако утврди неправилности и незаконитости у раду органа управе, Заштитник грађана у извештај о случају уноси препоруку о начину на који би неправилности и незаконитости у раду требало отклонити односно начину унапређења рада органа. (члан 37. став 3. Закона о Заштитнику грађана ). Ова препорука  дата је на основу тог овлашћења и дужности.
Оценом да није било пропуста у раду Покрајинског секретаријата за образовање, прописе, управу и националне мањине-националне заједнице и Општинске управе општине Сремска Митровица, Заштитник грађана завршава испитни поступак контроле законитости и правилности рада ових органа.

							ЗАМЕНИЦА ЗАШТИТНИКА ГРАЂАНА

